El projecte de llei dels Pressupostos Generals de l'Estat (PGE) pel 2019 preveu una inversió de 672.710 euros a la Catalunya Central, una xifra superior a la de l'any passat (111.000 euros), però inferior als 800.000 de fa dos anys. Les partides es destinaran a la rehabilitació de la Catedral Sant Pere de Vic (581.040 euros) i la restauració del temple (91.167).

Segons es recull al PGE, els treballs de rehabilitació pressupostats des de Foment van començar el 2018 i s'allargaran fins el 2021, amb un cost total de 2,2 MEUR. La restauració de la Catedral, a càrrec de la direcció general de Belles Arts del Ministeri de Cultura, s'allargarà fins el 2020 i el cost total serà de poc més de mig milió d'euros.

Com ja va passar l'any passat, el projecte de llei que ha presentat aquest dilluns la ministra d'Hisenda espanyola, María Jesús Montero, no preveu cap partida concreta per a infraestructures de la Catalunya Central.